EPISTOLA XLVII. AD UCTREDUM LANDAVIENSEM EPISCOPUM.
Patri suo et domino venerabili Landaviensi Dei gratia episcopo, frater G. Glocestriae dictus abbas, salutem et dilectionem.
De vestra erga nos benignitate certo rerum argumento non dubium, si gratiam mentis non aequamus, tamen in quo possumus, vobis obsequi parati sumus. Litteras itaque domini archiepiscopi vobis mittimus, ut attendatis ex his quid vobis factu opus sit, et quod agendum videritis, prudenti cura adimpleatis. Oportet enim, sicut scripsistis, ut possessionem, de qua contenditis, monachis de Goldclive usque ad reditum domini archiepiscopi inconcusse dimittatis, eisque pacem interim de caetero observetis. Sicque faciendo, et judicem poteritis habere propitium, et cum ad causam accingi oportuerit, melius poterit reformari negotium. Valete.